**O vrijeme, stani čas!**

Trenuci odlaze, polagano jedan za drugim, u dugom, neprekidnom nizu. No je li njihov odlazak uistinu polagan? Poput sitnih zrnaca pijeska unutar staklena pješćanog sata, neprestano cure i ne postoji način da ih se zaustavi. Nestanu i prije nego što bi itko pomislio na kraj.

U takvoj nezaustavljivoj prolaznosti, jedino što nam preostaje da bismo preživjeli jest da budemo prijatelji s vremenom. Da naučimo živjeti u skladu s njegovim protjecanjem, u sadašnjem trenutku, umjesto da se opiremo i borimo, živimo u prošlosti, ili u budućnosti. Bez obzira koliko bismo mi očajnički željeli zaustaviti, ili bar nakratko usporiti vrijeme, ono se ne da ukrotiti. Nastavlja svoj stvaralački i razarački tok; u njemu nastaju i nestaju generacije i vrste, mijenja se priroda i svemir, smrt i život. Rađaju se zvijezde, a nakon tek malenog dijela vječnosti već umiru u veličanstvenoj eksploziji. Tko smo mi da bismo se s njima uspoređivali? Naš je život tek kratko postojanje, trenutak, samo neznatna sekunda u beskonačnosti. Čovjek još ne postane ni svjestan da živi i postoji, a vrijeme na njegovu licu već nemilosrdno iscrta bore. Prije nego je svjestan, njegovo je vrijeme već isteklo, proždrlo njegove kosti i meso. Naposljetku od života ostane tek hrpica pepela duboko pod zemljom, jedini trag njegova postojanja.

Zašto se prekasno sjetimo živjeti? Neprestano iščekujemo neke bolje dane, svjetliju budućnost... Hoće li oni ikad doći? Dok mi čekamo da počnemo živjeti, naši dragocjeni trenuci prolaze u preživljavanju. Dok mi čekamo da prođe sadašnji trenutak, proći će život. Vrijeme ne čeka nikoga. Sigurno neće ni nas.

Laura Lončar, 2.a